ΓΡΑΠΤΗ ΕΡΩΤΗΣΗ E-0216/98 υποβολή: Marνa Sornosa Martνnez (GUE/NGL) προς την Επιτροπή (11 Φεβρουαρίου 1998)

Θέμα: Ατασθαλίες σε βενζινάδικα της Ισπανίας

Μεγάλος αριθμός βενζινοπωλών στην περιοχή της Μαδρίτης που μέχρι τώρα έφεραν τα διακριτικά του Ομίλου Villanueva, κατηγορούνται για απάτη σε βάρος των καταναλωτών με παραποίηση των ενδείξεων των ηλεκτρονικών μετρητών κατανάλωσης. Οι μετρητές αυτοί χρονολογούνται από τα τέλη της δεκαετίας του '70 και υποκατέστησαν τους μηχανικούς μετρητές κατά τη διάρκεια της δεκαετίας του '80.

Με το νέο αυτό είδος αντλίας, ο ηλεκτρονικός χειρισμός του καλωδίου που ενώνει τον πομπό με την αντλία μπορεί να καταδολιεύσει εύκολα τους επίσημους ελέγχους και δεν υπάρχει όριο στην αντλούμενη ποσότητα. Από ελέγχους που έγιναν μέχρι τώρα στους μετρητές προκύπτει ότι είναι βάσιμες οι καταγγελίες που έγιναν τόσο από την Οργάνωση Καταναλωτών (OCU) όσο και από την Ένωση Επιχειρηματιών Οδικών Μεταφορών (ΑΕΜΑΤ).

Παρ' όλο που σήμερα γίνονται έλεγχοι στους βενζινοπώλες που ανήκουν στον προαναφερθέντα όμιλο εταιρειών, δεν αποκλείεται να έχουν γίνει τέτοιες απάτες και σε άλλα βενζινάδικα και σε άλλες περιοχές της χώρας, αφού το 1997 268 συνολικά βενζινοπώλες της Βαλέντσια ζήτησαν από την τοπική κυβέρνηση τεχνικό έλεγχο ορισμένων αντλιών διότι είχαν διαπιστώσει προβλήματα στην άντληση των καυσίμων.

Δεδομένου ότι η απάτη αυτή έχει προηγούμενα και σε άλλες χώρες της Ενωσης όπως για παράδειγμα στην Ιταλία, λαμβάνοντας υπόψη ότι η συνεχώς αυξανόμενη τεχνική τελειοποίηση των μετρητών όχι μόνον δεν αποκλείει αλλά διευρύνει και τα περιθώρια απάτης και επισημαίνοντας ότι υπάρχουν δύο οδηγίες του Συμβουλίου από το 1971 οι οποίες αφορούν την εναρμόνιση νομοθεσιών μεταξύ των κρατών για τα όργανα μέτρησης και τις μεθόδους μετρολογικού ελέγχου (71/316/ΕΟΚ ((ΕΕ L 202 της 6.09.1971, σελ. 1 )) και 71/319/ΕΟΚ ((ΕΕ L 202 της 6.09.1971, σελ. 32 ))).

1. Ποια μέτρα μπορεί να λάβει η Επιτροπή ώστε μαζί με την τυποποίηση των συσκευών και των μεθόδων μετρολογικού ελέγχου να αποτραπεί η δυνατότητα απάτης;

2. Προτίθεται η Επιτροπή να εισηγηθεί την εκπόνηση νέας οδηγίας που να επικαιροποιεί τις ισχύουσες και να προασπίζεται τα συμφέροντα του καταναλωτή στον τομέα αυτόν;

Απάντηση του κ. Bangemann εξ ονόματος της Επιτροπής (23 Μαρτίου 1998)

Η Επιτροπή προτίθεται να προτείνει σύντομα μία οδηγία η οποία θα καλύπτει ευρύ φάσμα οργάνων μετρήσεως, συμπεριλαμβανομένων των χρησιμοποιούμενων στηνδιανομή καυσίμων. Το πλαίσιο που θα δημιουργηθεί, θα υποκαταστήσει το υφιστάμενο καθεστώς βάσει της οδηγίας-πλαισίου 71/316/ΕΟΚ, όπως εξάλλου θα υποκαταστήσει την οδηγία 71/319/ΕΟΚ η οποία δεν κάλυπτε όργανα με ηλεκτρονικά μέρη. Η πρόταση θα λάβει τη μορφή οδηγίας τύπου «νέα προσέγγιση» και, ως εκ τούτου, θα προβλέπει απαιτήσεις επιδόσεων και επιλογές διαδικασιών πιστοποίησης που εντάσσονται στον στόχο μιας υψηλού επιπέδου προστασίας του καταναλωτή, όπου περιλαμβάνεται και η αξιολόγηση σχεδίων για την πρόληψη της απάτης.

Θα θεσπιστούν τεχνικές λύσεις που θα παρέχουν τεκμήρια συμμόρφωσης με τις απαιτήσεις επιδόσεων, όπου αυτό είναι αναγκαίο, από τους ευρωπαϊκούς οργανισμούς τυποποίησης (Ευρωπαϊκή Επιτροπή Τυποποίησης ή Ευρωπαϊκή Επιτροπή Ηλεκτροτεχνικής Τυποποίησης) ή από τον ανεγνωρισμένο διεθνή οργανισμό νομικής μετρολογίας (ΟΙΜL). Τα σύμμορφα με την οδηγία όργανα θα φέρουν το σήμα CE.

Επιπλέον, η πρόταση θα περιέχει ρήτρα ασφαλείας με την οποία θα εξουσιοδοτούνται οι δημόσιες αρχές να λαμβάνουν μέτρα κατά των κυκλοφορούντων προϊόντων που δεν είναι σύμμορφα με την οδηγία.